Verżjoni Vidjo: Qaddej ta' Alla Fra Baskal Farrugia FRA BASKAL FARRUGIA Kapuċċin 1869 – 1937 Tagħrif: Ħamsin Sena ilu saret ir-Rikonjizzjoni Kien eżattament fis-6 ta' April 1953 meta fil-preżenza ta' Mons. Ġużeppi Pace, Isqof ta' Għawdex u tar-Rev. Patri Pietru Mamo, Provinċjal tal-kapuċċini saret ir-rikonjizzjoni ta' Fra Baskal Farrugia fil-Kripta tal-Knisja tal-Madonna tal-Grazzja fir-Rabat, Għawdex. Fra Baskal twieled u ġie mgħammed iż-Żebbuġ ta' Għawdex, nhar l-Erbgħa 10 ta' Frar, 1869. Il-ġenituri tiegħu kienu Ġużeppi Farrugia miż-Żebbuġ, Għawdex u Roża Spiteri imwielda x-Xagħra minn Ġużeppi u Marija neè Cini. Fil-magħmudija tawh l-isem ta' Salvu, Mikiel u Ġużeppi, iċ-ċelebrant kien Dun Bartilmew Busuttil. Salvu kien ir-raba' wieħed minn familja ta' tlettax-il wild. Vokazzjoni Reliġjuża Salvu meta kien għadu ċkejken kien diġà beda jħoss li jixtieq isir reliġjuż. Meta kien jara xi Fratell Kapuċċin jiġbor iċ-ċirka (karità) fit-toroq taż-Żebbuġ kien jissaħħar warajh. Meta kellu madwar wieħed u għoxrin sena eżattament fl-24 ta' Diċembru 1890, Salvu ġie mlibbes iċ-ċoqqa kapuċċina minn idejn Patri Ġużeppi Marija mill-Birgu, fil-knisja tal-Madonna tal-Grazzja fil-Belt Victoria Għawdex. F'din iċ-ċerimonja isem Salvu ġie mibdul f'dak ta' Fra Baskal minn Għawdex. Reliġjuż eżemplari u ta' penitenza Fil-ħajja reliġjuża tiegħu, Fra Baskal wettaq diversi responsabbiltajiet, l-iktar dik ta' sagristan u ċirkatur. Il-biċċa l-kbira ta' ħajtu għaddieha fil-kunvent ta' Għawdex. Kien reliġjuż eżemplari u ta' penitenza, devot kbira ta' Ġesù Ewkaristija u tal-Madonna tal-Grazzja. Il-gost tiegħu kien li jgħin lil dawk il-foqra li kuljum kienu jmorru jħabbtu l-bieb tal-kunvent għall-karità u l-ikel. Fra Baskal miet b'fama ta' qdusija nhar it-Tlieta 18 ta' Mejju 1937, fl-isptar ġenerali ta' Għawdex. Folla kbira ta' nies imlew it-toroq li minnhom għadda l-funeral. Meta l-katavru wasal fil-knisja tal-Madonna tal-Grazzja saret quddiesa, imbagħad ġie midfun fil-kripta tal-istess knisja fil-qabar numru wieħed. Jinġabar il-fdal tiegħu f'urna Wara l-mewt ta' Fra Baskal ħafna nies kienu jmorru kuljum fuq il-qabar tiegħu biex jitolbuh jidħol għalihom fil-bżonnijiet tagħhom tal-ġisem u tar-ruħ. Xi wħud kienu jistqarru li qalgħu grazzji bl-interċessjoni tiegħu. B'hekk il-fama ta' qdusija li kien igawdi f'ħajtu kompliet tikber wara mewtu. Kienu għaddew kważi sittax-il sena mill-mewt ta' Fra Baskal meta fis-6 ta' April 1953 saret ir-rikonjizzjoni legali tal-katavru tiegħu kif jitolbu l-liġijiet tal-knisja. Flimkien mal-isqof ta' Għawdex u mal-Provinċjal tal-Kapuċċini kien hemm preżenti n-nutar Francesco Refalo, u bħala xhieda Dr Antonio Tabone, tabib prinċipali tal-Isptar Ġenerali ta' Għawdex u l-Onor. Edgar Montanaro, kummissarju għal Għawdex. Il-fdal ta' Fra Baskal tqiegħed f'tebut taż-żingu. Wara li ġie ssiġillat mill-isqof u mill-provinċjal, tqiegħed f'urna tal-injam li tinsab fil-kripta tal-knisja tal-Kapuċċini ta' Għawdex. Nhar il-Ħadd 6 ta' April 2003, ġiet iċċelebrata Quddiesa ta' Radd il-Ħajr fis-Santwarju tal-Madonna tal-Grazzja fir-Rabat, Għawdex fejn hemm il-kripta ta' Fra Baskal. Kuntratt tar-Rikonizzjoni tal-Kadavru ta' Fra Baskal (illum, is-6 ta' April, 1953) Quddiemi Nutar Francesco Refalo u quddiem ix-xhieda legalment kapaċi deher hawn personalment, il-Wisq Rev. Patri Provinċjal tar-Reverendu Patrijiet tal-Kapuċċini Pietro Mamo, bin il-mejtin Francesco u Emmanuela neè Galea imwieled u residenti l-Furjana, Malta. Minni Nutar magħruf; bis-saħħa ta' dan il-Kuntratt jiena Nutar sottoscritt Francesco Refalo ġejt imsejjaħ mill-Wisq Reverendu Patri Provinċjal Pietru mill-Furjana tal-Ordni tal-Patrijiet Minuri Kapuċċini tal-Provinċja ta' Malta. Fis-sotterran tal-Knisja taħt it-titlu tal-Madonna tal-Grazzja tal-Kunvent tal-Patrijiet Kapuċċini ta' Għawdex sabiex nagħti legalment ix-xhieda tiegħi u nestendi dan l-att pubbliku u legali skont ma' huwa preskritt mil-liġijiet tal-Knisja. Iġifieri li quddiemi u quddiem ix-xhieda kompetenti ġie miftuħ il-qabar numru wieħed C (1.c.) fejn ġie u sa issa kien jinsab midfun l-Ajk Profess Kapuċċin Fra Baskal miż-Żebbuġ ta' Għawdex li miet fit-tmintax (18) ta' Mejju tas-sena elf disa' mija u sebgħa u tletin (1937) miżmum minn kulħadd b'fama ta' qdusija. Li flimkien mal-imsemmi Fra Baskal minn Għawdex instab midfun ukoll il-ġisem ta' reliġjuż ieħor Fra Paċifku minn Bormla Malta. Imma Fra Franġisk minn Għawdex Ajk Kapuċċin li jinsab hawn preżenti għal dan l-att solenni u legali jistqarr taħt ġurament illi l-ewwel katavru li nstab fil-miftuħ qabar numru wieħed C (1.c.) huwa tal-mejjet Fra Baskal miż-Żebbuġ ta' Għawdex għaliex meta miet dan l-Ajk Fra Baskal hu ġie midfun fil-wiċċ tal-qabar numru wieħed C.(1.c.) kien preżenti u jista' jiddikjara li minn dak inhar dak il-qabar ma nfetaħx aktar u b'hekk jista' jiġi dikjarat b'ċertezza billi dan l-imsemmi Fra Franġisk minn Għawdex kien u baqa' fil-familja reliġjuża Kapuċċina ta' fuq imsemmi Kunvent tal-Kapuċċini. Għalhekk billi l-imsemmi Fra Baskal minn Għawdex miet b'fama ta' qdusija u skont ma jingħad qegħdin jinqalgħu bosta grazzji mingħand Alla bl-interċessjoni tiegħu, l-Eċċellenza tiegħu Reverendissima Monsinjur Giuseppe Pace Isqof ta' Għawdex ried u ndenja ruħu li jkun preżenti għal din ir-Rikonjizzjoni solenni u legali tal-ġisem tal-imsemmi Fra Baskal u quddiemi stess u quddiem xhieda oħra bħalma huma preżenti Dr Antonio Tabone Tabib prinċipali ta' l-Isptar governattiv tal-Belt Victoria Għawdex; l-Onor. Edgar Montanaro, Kummissarju ta' Għawdex; il-Wisq Rev. Patri Provinċjal tal-Kapuċċini tal-Provinċja ta' Malta Pietru mill-Furjana; ir-Rev. Patri Anġeliku minn Għawdex Gwardjan tal-Kunvent tal-Kapuċċini ta' Għawdex dan il-ġisem ta' Fra Baskal mill-qabar numru wieħed C (1.c.) tas-sotterran tal-Knisja tal-Madonna tal-Grazzja tal-Patrijiet Minuri Kapuċċini ta' Għawdex ġie midfun u mqiegħed u ssaldat ġo kaxxa taż-żingu u dina ġo oħra tal-injam u ġie ssiġillat b'żewġ siġilli minn wieħed tal-Eċċellenza Tiegħu Mons. Giuseppe Pace Isqof ta' Għawdex u l-ieħor tal-Provinċja tal-Patrijiet Kapuċċini. Fuq sider il-kadavru ta' Fra Baskal ġie mqiegħed ukoll stoċċ tal-ħġieġ bil-ħajja tiegħu fil-qosor u miktuba fuq il-pergamena. Magħmul u ppubblikat dan il-kuntratt magħmula l-previa u debita ċerziorazioni lil probi kontraenti fis-sotterran tal-Knisja tal-Kapuċċini li tinsab Triq Kapuċċini, Victoria, Għawdex mingħajr numru quddiem ix-xhieda legalment kapaċi Edgar Montanaro Kummissarju ta' Għawdex bin il-mejjet Guglielmo mwieled il-Furjana, Malta u residenti Victoria, Għawdex u s-sinjur Cavalier Dottor in Medicina Antonio Tabone bin il-mejjet Nicolo mwieled u joqgħod Victoria, Għawdex. Xhieda hawn taħt iffirmati li għandhom il-kwalitajiet kollha rikjesti mil-Liġi Attwali kif huma stess jistqarru u jiddikjaraw. P. Pietru mill-Furjana O.F.M. Kap. Min. Provinċjal. Edgar G. Montanaro Kummissarju ta' Għawdex – xhud. Antonio Tabone M.D., – xhud Francesco Refalo Nutar – Pubbliku Malti. Ikkolazzjonat mal-oriġinal Francesco Refalo Nutar Pubbliku Malti. A true copy from my deeds. Quod attestor. Given on this the 14th April, 1953: FRANCESCO REFALO (Notary Public of Malta). Links about Fra Baskal Farrugia : https://www.findagrave.com/memorial/29578527/baskal-farrugia http://www.laikos.org/FraBaskalFarrugia.htm http://www.sanfrangisk.com/09Ordni/of-22-Fra%20Baskal.htm https://books.google.com.mt/books/about/is_Serv_ta%CA%BE_Alla.html?id=x82augEACAAJ&redir_esc=y https://www.facebook.com/events/341029166279120 http://www.laikos.org/FraBaskalFarrugia.htm#Sigra https://laikosblog.org/2016/09/13/il-fra-li-jnissillek-tbissima/ https://www.facebook.com/480098058805038/posts/qatt-smajt-bi-fra-baskal-farrugia-aghti-titwila-dan-il-video-saint-capuchin-brot/688373137977528/ Nota: It-Tagħrif dwar il-Qaddej ta' Alla Fra Baskal Farrugia meħud minn artiklu li deher fil-Leħen is-Sewwa, Is-Sibt 5 ta' April, 2003, p.10. Il-Kuntratt tar-Rikonjizzoni huwa meħud mill-ktejjeb ta' Patri Anġlu (Mizzi) mill-Belt, Tagħlim meqjus u Qasir fuq il-Ħajja u l-Mewt ta' Fra Baskal minn Għawdex, Kappuċċin, Malta 1953. __ATA.cmd.push(function() { __ATA.initDynamicSlot({ id: 'atatags-26942-5ed64e9184daf', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
Qaddej ta' Alla Fra Baskal Farrugia